પિકાસામાં બનાવીએ વર્ચ્યુઅલ આલબમ્સ | CyberSafar
પિકાસામાં બનાવીએ વર્ચ્યુઅલ આલબમ્સ
તમારા ફોટોગ્રાફ્સને વિવિધ રીતે મેનેજ, એડિટ અને શેર કરવા માટે સરસ પિકાસા છે. આ વખતે સમજીએ કમ્પ્યુટર પર ભાર વધાર્યા વિના વિવિધ આલબમ બનાવવાની રીત.
ફેમિલી એક્ટિવિટીની આ સિરીઝમાં આપણે પરિવાર સાથે મળીને કમ્પ્યુટર પર કે ઇન્ટરનેટ પર અથવા એ બંનેનો લાભ લઈને, બંને વિના કંઈક પ્રવૃત્તિનો આનંદ લઈ શકે એવી વાતો કરવાના છીએ. શરૂઆત કરીએ પરિવારના ફોટોગ્રાફ્સનું મેનેજમેન્ટ કરતાં શીખીને.
માણ્યું તેનું સ્મરણ કરવું એય છે એક લ્હાવો… કવિ કલાપિની આ પંક્તિઓને અત્યાર સુધી ધીમે ધીમે ભુલાવા લાગેલાં પેલાં ફોટો આલબમ્સ સાર્થક કરતાં આવ્યાં છે, પણ હવે પિકાસા સોફ્ટવેર તો વળી એક ડગલું આગળ વધે છે – એ આપણને માણ્યું તેનું સ્મરણ કરવાની તો તક આપે જ છે, સાથોસાથ બધી યાદોને સરસ રીતે મેનેજ કરવાની અને પરિચિતો, સ્વજનો કે મિત્રો સાથે સહેલાઈથી વહેંચવાની સગવડ પણ કરી આપે છે.
તમારા કમ્પ્યુટરમાં તમારી કલ્પના કરતાં કેટલીય વધુ ઇમેજીસ જુદાં જુદાં ફોલ્ડરમાં સ્ટોર થયેલી હશે. ક્યારેક તમે કોઈ વેબપેજ સેવ કરો તો એ પેજ પર વપરાયેલી તમામ નાનીમોટી ઇમેજીસ તમારા કમ્પ્યુટરમાં ઘર કરી જાય છે.
એ બધાથી તમારી પોતાની કે પરિવારની તસવીરો અલગ રહે એ માટે સામાન્ય રીતે તો તમે તમારા ડિજિટલ કેમેરા કે મોબાઇલ કેમેરાથી લીધેલી ઇમેજ અને વીડિયોને એક મુખ્ય અલગ ફોલ્ડરમાં જ સેવ કરવાની ટેવ વિકસાવી હશે. એવી ટેવ હોય કે ન હોય, ફોટોગ્રાફ અને વીડિયોને યોગ્ય રીતે મેનેજ કરવા માટે તમારા કમ્પ્યુટરમાં પિકાસા જેવું કોઈ સોફ્ટવેર હોવું જરૂરી છે.